กองทุนอสังหาฯเทสโก้เคาะขาย10.40บาท
กองทุนอสังหาริมทรัพย์เทสโก้โลตัส กำหนดราคาขาย10.40 บาทต่อหน่วย หลังผู้ลงทุนทั้งในและต่างประเทศตอบรับแน่น
5 มี.ค. 2555

กองทุนอสังหาริมทรัพย์เทสโก้โลตัส กำหนดราคาขาย10.40 บาทต่อหน่วย หลังผู้ลงทุนทั้งในและต่างประเทศตอบรับแน่น 
รายงานข่าวจากบริษัท เอก-ชัย ดีสทริบิวชั่น ซิสเทม (เทสโก้ โลตัส) และบริษัทหลักทรัพย์จัดการกองทุน (บลจ.) กรุงไทย ประกาศราคาเสนอขายสุดท้ายของหน่วยลงทุนกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) ที่ 10.40 บาทต่อหน่วยลงทุน ซึ่งเป็นราคาสูงสุดของช่วงราคาเสนอขายเบื้องต้น 9.65 – 10.40 บาท จากการตอบรับและความสนใจในการลงทุนอย่างล้นหลามจากทั้งนักลงทุนรายย่อยและสถาบันทั่วโลก
การเสนอขายหน่วยลงทุนในครั้งนี้มีมูลค่า 18,408 ล้านบาท เป็นการเสนอขายหน่วยลงทุนต่อประชาชนทั่วไปเป็นครั้งแรก (IPO) ของกองทุนรวมอสังหาริมทรัพย์ที่มีมูลค่าสูงสุดในประเทศไทย และเป็น IPO ที่ใหญ่ที่สุดในไทยในช่วงกว่า 5 ปีที่ผ่านมา โดยประมาณอัตราเงินที่จะจ่ายแก่ผู้ถือหน่วยลงทุนในปีแรกอยู่ที่ 6.5%
อย่างไรก็ตามจากจำนวนผู้จองซื้อทั่วไปที่ให้ความสนใจจองซื้อเข้ามาจำนวนมากทางเทสโก้ โลตัส ร่วมกับบลจ.กรุงไทย  บริษัทหลักทรัพย์ ภัทร ในฐานะผู้จัดการการจัดจำหน่ายในประเทศ Bank of America Merrill Lynch, Nomura และ Royal Bank of Scotland ในฐานะผู้ซื้อหน่วยลงทุนเบื้องต้นในต่างประเทศ ได้ตัดสินใจเพิ่มจำนวนหน่วยลงทุนที่จะจัดสรรให้ผู้จองซื้อทั่วไปเพิ่มขึ้นจาก 442.5 ล้านหน่วย เป็น 597.9  ล้านหน่วย คิดเป็นสัดส่วนที่จัดสรรให้แก่ผู้จองซื้อทั่วไปเป็นจำนวนประมาณ 34% ของหน่วยลงทุนทั้งหมด ขณะที่เทสโก้ โลตัส จะถือหน่วยลงทุนรายใหญ่ที่สุดจำนวน 25% และนักลงทุนสถาบันทั้งในประเทศและต่างประเทศจะถือหน่วยลงทุน 41% 
สำหรับหน่วยลงทุนของ TLGF จะเริ่มซื้อขายในตลาดหลักทรัพย์เป็นวันแรก ในวันที่ 19 มี.ค.2555 ในกลุ่มอุตสาหกรรมกองทุนรวมอสังหาริมทรัพย์ ตัวย่อหลักทรัพย์ TLGF ผู้จองซื้อทั่วไปสามารถตรวจสอบผลการจัดสรรหน่วยลงทุนได้ตั้งแต่วันที่ 5 มี.ค.2555 เป็นต้นไป